Sverre Colbjørnsen Stokstad

Sverre Colbjørnsen Stokstad (1899–1986) var en norsk apoteker og NS-oppnevnt ordfører i Trondheim under den tyske okkupasjonen.

Han vokste opp i Kristiansund, der faren, Johan Albert Stokstad, var kontorsjef i en fiskeeksportforretning.Minneord om John Albert Stokstad i Adresseavisen 19. desember 1938. Han var assistent hos Jørgen Wright Flood på Apoteket Nordstjernen i Ravnkloa i Trondheim og tok farmasøytisk embedseksamen i 1924. Han stiftet familie og ble boende i byen. Stokstad ble provisor ved Apoteket Ørnen på Bakklandet i Trondheim, fra 1930 disponent.

Stokstad meldte seg inn i Nasjonal Samling i 1934 og fortsatte som medlem under okkupasjonen, da han også påtok seg sine første verv. Han var fylkesfører i NS Hjelpeorganisasjon i Sør-Trøndelag og meldte seg inn i NS Kamporganisasjon i 1942.

Det NS-styrte Innenriksdepartementet oppnevnte Stokstad som ordfører i Trondheim den 1. november 1943. NS’ førerprinsipp var innført i kommuneforvaltningen. Han hadde vervet frem til frigjøringen i 1945. 

I landssvikoppgjøret ble han dømt til 12 års tvangsarbeid og rettighetstap av Frostating lagmannsrett.

 Referanser 

Kategori:Personer fra Kristiansund kommune
Kategori:Ordførere i Trondheim
Kategori:NS-ordførere i Sør-Trøndelag
Kategori:Norske apotekere
Kategori:Medlemmer av Nasjonal Samling
Kategori:Nordmenn fra andre verdenskrig
Kategori:Nordmenn dømt i landssvikoppgjøret etter krigen